એ સાચું કે નવજોતસિંહ સિદ્ધુએ કે તેમનાં પત્નીએ ભાજપમાંથી રાજીનામાં નથી આપ્યાં. એ પણ સાચું કે આમ આદમી પાર્ટીએ સિદ્ધુને પંજાબમાં મુખ્યપ્રધાનપદના ઉમેદાવાર જાહેર નથી કર્યા. પરંતુ હકીકતે થોડા દિવસનો જ સવાલ છે. ભાજપની ટોચની નેતાગીરી સિદ્ધુ જેવા બોલકા અને લોકપ્રિય નેતાઓની ઉપેક્ષા કરવાનું ચાલુ રાખશે તો છેવટે એ પરિણામ આવવાનું જ છે. સાચી વાત તો એ છે કે પક્ષમાં છેલ્લાં બેએક વર્ષથી સિનિયરથી માંડીને ઘણા કર્મઠ નેતાઓ ગૂંગળામણ અનુભવે છે. આ નેતાઓને સતત એવું લાગ્યા કરે છે કે પક્ષમાં હવે તેમના અસ્તિત્વની કોઈ ગણના નથી. સિનિયર નેતાઓ સતત એવી લાગણી અનુભવે છે કે તેમના અનુભવની પક્ષમાં જાણે કોઈ કિંમત જ નથી. આનું પરિણામ એ આવ્યું છે કે રાજ્યસ્તરે જે તે વગદાર છતાં ઉપેક્ષિત થયેલા નેતાઓ ચૂંટણી સમયે નિષ્ક્રિય થઈ જાય છે જેથી પક્ષને ફટકો પડે છે. છેક દિલ્હી વિધાનસભાની ચૂંટણીથી શરૂ કરીને છેલ્લે બિહાર અને પિૃમ બંગાળ જેવાં મહત્ત્વનાં રાજ્યોમાં પણ આ સ્થિતિ જોવા મળી તે આ બાબતનો પુરાવો છે.